b'\n_START_ARTICLE_\nEkvatorija\n_START_SECTION_\nRaida\n_START_PARAGRAPH_\nProvincija (mudirija) buvo \xc4\xafsteigta Egipto chedivo Ismailio Pa\xc5\xa1os iniciatyva, \xc5\xa1iam ple\xc4\x8diant Egipto teritorijas \xc4\xaf pietus, auk\xc5\xa1tyn Nilo upe. Netrukus po to, kai 1869\xc2\xa0m. Bahr al Gazalio up\xc4\x97s baseine buvo \xc4\xafkurta Bahr al Gazalio provincija, pie\xc4\x8diau buvo \xc4\xafkurta Ekvatorija, dar \xc5\xbeinoma Mongalla pavadinimu. Tuometin\xc4\x97s provincijos ribos buvo neapibr\xc4\x97\xc5\xbetos, ta\xc4\x8diau ji ap\xc4\x97m\xc4\x97 ir dal\xc4\xaf \xc5\xa1iaurin\xc4\x97s Ugandos._NEWLINE_I\xc5\xa1 karto po provincijos \xc4\xafk\xc5\xabrimo \xc4\x8dia svarb\xc5\xb3 vaidmen\xc4\xaf vaidino britai, kurie tarnavo Egipto chedivo dvare ir vykd\xc4\x97 tyrin\xc4\x97jimus tuo metu visai ne\xc5\xbeinomame Afrikos kra\xc5\xa1te. Pirmuoju provincijos vietininku tapo britas Samuelis Beikeris, kur\xc4\xaf v\xc4\x97liau pakeit\xc4\x97 \xc4\x8carlzas Gordonas, o nuo 1878\xc2\xa0m.\xc2\xa0\xe2\x80\x93 vokietis Mehmetas Eminas (tikrasis vardas Eduard Schnitzer). Pirmieji du rezidavo Gondokoro vietov\xc4\x97je (netoli D\xc5\xbeubos), o pastarasis\xc2\xa0\xe2\x80\x93 Lado gyvenviet\xc4\x97je. 1881\xc2\xa0m. kilus Mahdi sukilimui, Ekvatorija liko atskirta nuo brit\xc5\xb3 paj\xc4\x97g\xc5\xb3 \xc5\xa1iaur\xc4\x97je._NEWLINE_1894\xc2\xa0m. provincijos vakarin\xc4\x97 dalis buvo perleista Belgijai, ir tapo \xc5\xbeinoma kaip Lado enklavas. 1910\xc2\xa0m. enklavas gr\xc4\xaf\xc5\xbeo britams, ir padalintas tarp Ugandos ir Ekvatorijos, taip suformuojant pietin\xc4\x99 Ekvatorijos sien\xc4\x85._NEWLINE_Sudanui tapus kondominiumu (1889\xe2\x80\x931947\xc2\xa0m.), buvo panaikinta Bahr al Gazalio provincija, ir jos teritorijos prijungtos prie Ekvatorijos. Taigi, jos teritorija i\xc5\xa1augo dvigubai. Ta\xc4\x8diau provincijai buvo skiriamas ma\xc5\xbeas d\xc4\x97mesys, jos vystymasis paliktas nekontroliuojamas. D\xc4\x97l brit\xc5\xb3 propaguojamo kra\xc5\xa1to u\xc5\xbedarumo Ekvatorija beveik nebendravo su likusiu pasauliu. Provincijoje \xc5\xa1iek tiek veik\xc4\x97 krik\xc5\xa1\xc4\x8dioni\xc5\xb3 misionieriai, kurie siek\xc4\x97 atversti vietos gentis \xc4\xaf krik\xc5\xa1\xc4\x8dionyb\xc4\x99, mok\xc4\x97 angl\xc5\xb3 kalbos ir aritmetikos. Vienas i\xc5\xa1 \xc5\xbeymesni\xc5\xb3 to meto Ekvatorijos gubernatori\xc5\xb3 buvo Martin Willoughby Parr (post\xc4\x85 u\xc5\xbe\xc4\x97m\xc4\x97 1936-42)._NEWLINE_1948\xc2\xa0m., po D\xc5\xbeubos konferencijos galutinai nusprendus Piet\xc5\xb3 Sudan\xc4\x85 prijungti prie Sudano, buvo atkurta Bahr al Gazalio provincija, jos teritorijas atskiriant nuo Ekvatorijos. Nuo tada Ekvatorija sudar\xc4\x97 vien\xc4\x85 i\xc5\xa1 trij\xc5\xb3 Piet\xc5\xb3 Sudano provincij\xc5\xb3 ir vien\xc4\x85 i\xc5\xa1 devyni\xc5\xb3 Sudano provincij\xc5\xb3._NEWLINE_Sudanui i\xc5\xa1kovojus nepriklausomyb\xc4\x99 1955\xc2\xa0m., Ekvatorijos gyventojai dalyvavo pilietiniuose karuose su \xc5\xa1iaure, siekdami atsiskirti. Tarpe tarp dviej\xc5\xb3 pilietini\xc5\xb3 kar\xc5\xb3 (1972-83\xc2\xa0m.) Sudane vykdant administracines reformas, Ekvatorijos provincija buvo panaikinta (i\xc5\xa1 jos 1976\xc2\xa0m. suformuotos dvi provincijos\xc2\xa0\xe2\x80\x93 Ryt\xc5\xb3 ir Vakar\xc5\xb3 Ekvatorija)._NEWLINE_Trumpam 1991\xe2\x80\x931994\xc2\xa0m. laikotarpiui provincija (kaip Ekvatorijos vilaja) buvo atkurta (tuo metu atkurtos visos senosios 9 Sudano provincijos). Galutinai provincija panaikinta Sudane vykdant 1994\xc2\xa0m. administracin\xc4\x99 reform\xc4\x85, ir j\xc4\x85 padalinant \xc4\xaf Ryt\xc5\xb3, Centrin\xc4\x99 ir Vakar\xc5\xb3 Ekvatorij\xc4\x85.'